Document ID: 32013D0769

KOMISIJOS ĮGYVENDINIMO SPRENDIMAS
2013 m. gruodžio 11 d.
kuriuo Vengrijai neleidžiama pradėti taikyti specialios Greitojo reagavimo mechanizmo priemonės nukrypstant nuo Tarybos direktyvos 2006/112/EB dėl pridėtinės vertės mokesčio bendros sistemos 193 straipsnio
(pranešta dokumentu Nr. C(2013) 9007)
(Tekstas autentiškas tik vengrų kalba)
(2013/769/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 199b straipsnį,
kadangi:
(1)
2013 m. lapkričio 27 d. Komisija užregistravo pranešimą, kuriame Vengrija paprašė leidimo nukrypstant nuo Direktyvos 2006/112/EB 193 straipsnio pradėti taikyti specialią Greitojo reagavimo mechanizmo priemonę;
(2)
kaip nurodyta pranešime, nacionalinės valdžios institucijos nustatė, kad daugelis prekybininkų slėpė mokesčius ir nemokėjo kompetentingoms mokesčių institucijoms pridėtinės vertės mokesčio;
(3)
taikant prašomą priemonę su prekių, šiuo atveju cukraus, tiekimu susijusį PVM privalo mokėti ne prekių tiekėjas, bet apmokestinamasis asmuo, kuriam tiekiamos prekės;
(4)
2013 m. gruodžio 4 d. Komisija pranešė valstybėms narėms, kad ji turi visą prašymui įvertinti reikalingą informaciją;
(5)
remiantis Vengrijos pateiktais išsamiais duomenimis apie sukčiavimą šiame sektoriuje, akivaizdu, kad 2011 ir 2012 m. šiame sektoriuje buvo didelio masto sukčiavimo atvejų;
(6)
todėl nustatyta, kad nustatytas sukčiavimas nėra staigaus pobūdžio, kaip apibrėžta Direktyvos 2006/112/EB 199b straipsnyje;
(7)
todėl prašymas leisti taikyti leidžiančią nukrypti nuostatą turėtų būti atmestas,
PRIĖMĖ ŠĮ SPRENDIMĄ:
1 straipsnis
Vengrija negali pradėti taikyti prašomos specialios Greitojo reagavimo mechanizmo priemonės, kuria nukrypstama nuo Direktyvos 2006/112/EB 193 straipsnio.
2 straipsnis
Šis sprendimas skirtas Vengrijai.
Priimta Briuselyje 2013 m. gruodžio 11 d.

Labels: 2
11
17
3
18